Stormviðvörun fimmtudaginn 6. janúar 2011 Almannavarnadeild ríkslögreglustjóra vill vekja athygli á því að Veðurstofan varar við stormi um allt land og talsverðri ofankomu norðaustanlands . Spá Veðurstofunnar sem gerð var í morgun og gildir til kl. 18:00 7. janúar er svohljóðandi : Norðaustan og síðan norðan 13 - 23 , hvassast austanlands , með éljagangi N - og A-til , en skýjað að mestu syðra . Norðan 18 - 28 seint í kvöld og snjókoma um norðanvert landið . Lægir talsvert á Austurlandi upp úr miðnætti . Norðaustan 10 - 18 síðdegis á morgun og él N - og A-lands . Frost 3 til 15 stig , kaldast inn til landsins . Hiti kringum frostmark með A - og S-ströndinni á morgun . Nú þegar er farið að hvessa víða norðanlands og austan og útlit fyrir að bæti í vind í dag en að veðrið verði verst frá miðnætti . Rétt er að benda á að búast má við sterkum vindhviðum sunnan fjalla svo sem á Snæfellsnesi , á Kjalarnesi , undir Eyjafjöllum , við Lómagnúp , í Öræfum og svo áfram þaðan austur og norður með ströndinni . Þá er einnig ástæða til að benda á að nú er stórstreymt og verður morgunflóðið í Reykjavík kl. 07:00 í fyrramálið og er sjávarstöðu spáð í 4,16 metrum að áhlaðanda meðtöldum . Á Húsavík verður sjávarstaðan hæst á kvöldflóðinu í kvöld en það verður um miðnættið , þá er spáð að áhlaðandi verði um 40 sentimetrar og sjávarstaða verði í 1,63 metrum . Háflóð á Raufarhöfn verður um kl. 02 í nótt .